'लादेन की मौत से दुखी हुए 51 फीसदी पाकिस्तानी'  
लादेन के मारे जाने से पाकिस्तान में 51 फीसदी लोग दुखी हुए थे, जबकि एक तिहाई लोगों को इसकी कोई परवाह नहीं थी।
अल कायदा प्रमुख ओसामा बिन लादेन के मारे जाने से पाकिस्तान में 51 फीसदी लोग दुखी हुए थे, जबकि एक तिहाई लोगों को इसकी कोई परवाह नहीं थी। एक सर्वेक्षण में यह दावा किया गया है।  गैलप पाकिस्तान की ओर से सात से 10 मई के बीच पाकिस्तान में राष्ट्रीय स्तर पर सर्वेक्षण किया गया। बीते दो मई को अमेरिकी सुरक्षा बलों की कार्रवाई में लादेन मारा गया था। सर्वेक्षण में 2,530 लोगों की राय जानी गई थी।  सर्वेक्षण में शामिल 11 फीसदी लोगों ने कहा कि वे लादेन की मौत की खबर सुनकर खुश हुए थे। 44 फीसदी पाकिस्तानियों की नजर में लादेन शहीद है, जबकि 28 फीसदी इससे इत्तेफाक नहीं रखते।  पाकिस्तान में 49 फीसदी लोगों का मानना है कि लादेन के खिलाफ अमेरिकी कार्रवाई की कहानी अमेरिका की ओर से गढ़ी गई है। 26 फीसदी कहते हैं कि यह कार्रवाई सच्ची है, जबकि 25 फीसदी लोगों ने इस पर कोई राय जाहिर नहीं की।